- Efter noget tid skrev jeg et personligt brev til Lars. Jeg havde håbet, at han tog det alvorligt dengang. Det var ikke et problem, han kunne se. Sådan siger Michael Simonsen til TV2 Nord, der er tidligere produktionschef ved Vendsyssel Teater. Han tog fat i direktøren for at gøre ham bevidst om de problemer, der ifølge Michael Simonsen var på arbejdspladsen. For med en kunstnerisk chef, der er gift med direktøren, følte Michael Simonsen ikke, at sol og vind blev fordelt lige. Sagen er siden hen eskaleret. Michael Simonsen endte med at udtale sig til pressen sidste år, og det resulterede i en fyring. En fyring, som hans fagforening ifølge DR mener, er ulovlig. Derfor er Vendsyssel Teater blevet stævnet for et halvt års løn. Sagen kan betydning for flere For Michael Simonsen handler retssagen ikke så meget om at få penge - det handler om, at man som ansat et sted, der får offentlige støttekroner, kan bruge sin ytringsfrihed. - Jeg synes, jeg har ret til at gøre opmærksom på noget, der er problematisk på arbejdspladsen, fordi det er kulturinsitution, som får mange offentlige midler, mener han. Ifølge adjunkt ved Juridisk Institut på Aalborg Universitet, Bjørn Holtze, er der tale om en principiel sag, fordi det er første gang, at man skal tage stilling til ytringsfriheden for ansatte i virksomheder, der får offentlig støtte. Det siger han til DR . Direktør træt af det Ifølge Michael Simonsen var han ikke den eneste ansatte ved Vendsyssel Teater, der oplevede problemerne, men han var den eneste, der tog bladet fra munden. - Jeg havde et godt arbejde, hvorfor risikere det? Er der flere, der spørger mig nu, hvor jeg er i slutningen af 50'erne og uden job. Jeg kunne da bare have lukket min mund og lænet mig tilbage. Men hvis der er noget, jeg grundlæggende synes er forkert, synes jeg man bør sige det, siger han. TV2 Nord har kontaktet både bestyrelsesformand Henrik Jørgensen og direktør Lars Sennels fra Vendsyssel Teater for at få en kommentar. - Jeg er altid træt af det, når ting går i hårknude. Men sådan er det, nu må vi se, hvad der sker, lyder kommentaren fra Lars Sennels. Bestyrelsesformanden Henrik Jørgensen har ingen kommentarer til sagen, da han mener, at det nu er op til retten at afgøre.

Opsummering:
En tidligere produktionschef gennem 25 år på Vendsyssel Teater blev fyret sidste år, efter han udtalte sig medierne omkring problemer på arbejdspladsen. Nu skal fyringen afgøres i retten: For hvor meget ansatte egentlig ytre sig om en arbejdsplads, der får offentlige støttekroner?